b'\n_START_ARTICLE_\nDhofar\n_START_SECTION_\nHist\xc3\xb2ria\n_START_PARAGRAPH_\nLa ciutat de Zufar a la costa del modern Zufar, va donar nom a la regi\xc3\xb3. Una tradici\xc3\xb3 diu que ja existia abans de l\'islam per\xc3\xb2 cap prova s\'ha trobat en aquest sentit, i el port preislamic per encens era Smhrm/Smrm (Samahram, corresponent al modern Khawr Rawri a l\'est d\'al-Balid. De fet Zufar no era un port pr\xc3\xb2piament, i correspon avui dia a les ru\xc3\xafnes d\'al-Balid, a uns 5 km a l\'est de la capital moderna Salala. Se l\'esmenta a l\'edat mitjana; a l\'inici del segle XIII hi van arribar els manju o mandjawiyyun, despr\xc3\xa9s de la decad\xc3\xa8ncia de Siraf al segle XI. En aquestos dos segles (XI a comen\xc3\xa7ament del XIII) hi va haver un sultanat dels mandj\xc3\xa0wides, dinastia encap\xc3\xa7alada a l\'inici del segle XIII per Muhammad ibn Ahmad al-Mandjawi, que segons l\'historiador Abu Makrama (+1540) que pertanyia a un poble anomenat Buluk, i hauria mort vers 1203/1204 acabat la dinastia. Els Buluk (Bulh) segons l\'historiador Muhammad al-Kindi (+1892/1893) s\xc3\xb3n un subgrup de la tribu iemenita dels Madhhidj. Aquestos colons haurien constru\xc3\xaft el port de Mirbat proper a Zufar. Llavors una fam\xc3\xadlia hadhrami, els hab\xc3\xbadides (de Habuda que podria ser Habuza prop de Shibam) es va apoderar de Zufar; la ciutat fou destru\xc3\xafda pel cap hab\xc3\xbadida Ahmad per por que fos ocupada pels aiubites, i reconstru\xc3\xafda com a nova ciutat amb el nom d\'al-Mansura o al-Kahira, si b\xc3\xa9 el nom de Zufar es va continuar utilitzant de fet. La ciutat fou fortificada, i tenia quatre portes; gaudia de bona aigua i cultius de canya de sucre i pl\xc3\xa0tans. _NEWLINE_El 1278 fou conquerida pels rass\xc3\xbalides que la van atacar per mar (des d\'Aden) i per terra (un destacament seguint la costa i un altre baixant pel Wadi Hadramaut). No fou necess\xc3\xa0ria cap batalla: quan les forces rass\xc3\xbalides es van reunir al port de Raysut, els hab\xc3\xbadides, el cap dels quals Salim havia mort en un tumulte, es van rendir; els habitants hadhramis foren amnistiats i amb mercaders nouvinguts, la ciutat va passar a ser un centre comercial. El domini rass\xc3\xbalida va durar fins al final del segle XIV, b\xc3\xa9 governant directament o per mitj\xc3\xa0 d\'una branca de la fam\xc3\xadlia que a vegades era independent i a vegades depenia del govern de Taizz (la capital rass\xc3\xbalida). No hi ha refer\xc3\xa8ncies sobre el segle XV, excepte al final del segle quan la ciutat hauria caigut en mans dels kathiri, grup tribul de la regi\xc3\xb3 que el 1462/1463 es van apoderar d\'al-Shihr a la costa i en endavant la seva activitat va tenir per centre l\'Hadramaut i no la regi\xc3\xb3 moderna de Dophar._NEWLINE_Dhofar va passar a dependre del sold\xc3\xa0 de Masqat al final del segle XIX, quan els otomans ambicionaven establir-se a la regi\xc3\xb3. El sold\xc3\xa0 Said ben Taimur (1932-1970) va administrar la regi\xc3\xb3 com un domini privat i hi va residir llargues temporades, concretament a Salalah, la capital, sense apar\xc3\xa8ixer per Masqat durant molt de temps. La ciutat de Zafar, a uns 5 km de Salala, va portar el nom d\'al-Balid_NEWLINE_El sultanat de Masqat ocupava la zona de la costa, per\xc3\xb2 a l\'interior les tribus obe\xc3\xafen l\'imam d\'Oman. La guerra entre Masqat i Oman va durar del 1911 al 1955. L\'imam mai va reclamar el Dhofar i quan fou derrotat es va establir a l\'exili amb els seus partidaris sense cap pretensi\xc3\xb3 sobre Dhofar. _NEWLINE_La revolta a Dhofar va comen\xc3\xa7ar el 9 de juny de 1965 dirigida pel Dhufar Liberation Front. Aquesta organitzaci\xc3\xb3 es va transformar en Popular Front for the Liberation of the Occupied Arabian Gulf el setembre de 1968, i m\xc3\xa9s tard, a finals del 1971, es va fusionar amb el National Democratic Front Liberation of Oman and Arabian Gulf (que havia iniciat accions armades a la zona central i del nord d\'Oman el juny de 1970), fusi\xc3\xb3 de la que va resultar el Popular Front for the Liberation of Oman and the Arab Gulf (PFLOAG). L\'organitzaci\xc3\xb3 estava formada inicialment per nacionalistes progressistes i tamb\xc3\xa9 per separatistes dufar\xc3\xads, i va dirigir la lluita amb un programa d\'orientaci\xc3\xb3 socialista que va rebre el suport del Iemen del Sud i la Uni\xc3\xb3 Sovi\xc3\xa8tica. Al final del 1971 i el 1972 els rebels controlaven la major part de Dhofar i havien establert un govern regular a les zones alliberades; per\xc3\xb2 aquestes forces no tenien res a veure amb l\'imam d\'Oman i se li oposaven igual que al sold\xc3\xa0 de Masqat._NEWLINE_Fou llavors quan es va produir molta confusi\xc3\xb3, ja que a partir de 1971 van apar\xc3\xa8ixer s\xc3\xa8ries de segells de correus de l\'Estat d\'Oman (\xc3\xa9s a dir de l\'imamat) amb sobrec\xc3\xa0rrega (o amb la llegenda modificada) per a un inexistent Estat de Dhofar; aquest segells foren emesos a Beirut i a S\xc3\xadria per Youssef Salim Tadros, agent de l\'imam. Era impossible aleshores saber si la prov\xc3\xadncia de Dhofar del sultanat d\'Oman estava emetent segells propis o aquestos corresponien als territoris dominats pel rebels dofar\xc3\xads, i finalment va resultar ser una actuaci\xc3\xb3 especulativa._NEWLINE_El 1974 el PFLOAG va canviar el seu nom que va passar a Popular Front of Liberation of Oman (PFLO). _NEWLINE_Els darrers guerrillers foren assetjats el 1975 i es van haver de rendir o van morir en combat.\n_START_SECTION_\nBanderes\n_START_PARAGRAPH_\nLa bandera del Front d\'Alliberament de Dhofar el 1965 (que va restar quan va canviar el nom) va agafar els colors \xc3\xa0rabs, que tamb\xc3\xa9 s\'utilitzaven llavors pels rebels d\'Ar\xc3\xa0bia del Sud (Aden i Federaci\xc3\xb3 d\'Ar\xc3\xa0bia del Sud). El National Democratic Front Liberation of Oman and Arabian Gulf tenia els mateixos colors per\xc3\xb2 a l\'inrev\xc3\xa9s. Les dues organitzacions armades fusionades el 1971 van mantenir els mateixos colors, en l\'ordre del grup m\xc3\xa9s antic, i amb una inscripci\xc3\xb3 en negre a la franja central (per la posici\xc3\xb3 de la inscripci\xc3\xb3 la bandera es devia col\xc2\xb7locar normalment en vertical). La inscripci\xc3\xb3 al final (1974-1975) era "ALJABHA ALSHA\'BIYAH LITAHRIR OMAN".'